དེ་སྐབས་གྲོ་མོ་བར་འཁོར་ལམ་བཟོས་ཟིན་འདུག་ཅིང༌།གྲོ་མོ་ནས་ས་མཚམས་བར་ཉིན་གཉིས་ཀྱི་ལམ་བགྲོད་འགོར་ཞིང༌།ལམ་བཟོ་དེ་ནི་རྒྱ་མིས་མི་ཟོག་ལ་ལྟོས་མེད་ངལ་ཚེགས་ཆེན་པོས་དྲ་བ་ལྟ་བུའི་ལམ་བཟོ་བྱེད་པའི་ཆ་ཤས་ཤིག་ཡིན་པ་དང༌།ང་ཚོའི་ཡུལ་ལུང་རྒྱ་མིའི་དམག་སྒར་གྱིས་བརྟན་ཁྱབ་ཐུབ་པ་བཟོ་རྒྱུའི་དོན་དུ་རེད།འོན་ཀྱང་རྣམ་ཀུན་ལྷ་ས་ནས་རྒྱ་གར་བར་བདུན་གཉིས་གསུམ་ཙམ་འགོར་བའི་འགྲུལ་ལམ་དེ་དག་ཉིན་གསུམ་བཞིར་བགྲོད་ཐུབ་པ་བྱུང༌།ལྷ་ས་ནས།གྲོ་མོ་བར་རླངས་འཁོར་ནང་ཉིན་གསུམ་ཐོག་འབྱོར།ལམ་བར་གཞིས་ཀ་རྩེའི་ཉེ་འགྲམ་སྟག་གྲུ་ཁར་གཙང་པོའི་ཐོག་རླངས་འཁོར་འདོན་རྒྱུའི་གྲུ་ཟམ་ཞིག་རྒྱ་མིས་བཟོས་འདུག་ཅིང༌།གཞིས་རྩེ་ནས་ཀུན་གཟིགས་པཎ་ཆེན་རིན་པོ་ཆེ་ཡང་ང་ཚོ་མཉམ་དུ་ལྷན་ཕེབས་མཛད།